POROČILO KOMISIJE EVROPSKEMU PARLAMENTU IN SVETU

o izvajanju Uredbe (ES) št. 1921/2006 Evropskega parlamenta in Sveta z dne 18. decembra 2006 o predložitvi statističnih podatkov o iztovoru ribiških proizvodov v državah članicah

1. OZADJE

Komisija (Eurostat) zbira statistične podatke o iztovoru ribiških proizvodov na podlagi Uredbe (ES) št. 1921/2006 (v nadaljnjem besedilu: Uredba). V skladu z Uredbo je iztovor opredeljen kot ribiški proizvodi, ki so jih na ozemlju držav članic iztovorila ribiška plovila EU in EFTA ali ki so jih na ozemlju, ki ni ozemlje EU, iztovorila plovila države članice in so bili nato uvoženi v EU. Člen 10 Uredbe določa, da mora Komisija Evropskemu parlamentu in Svetu vsaka tri leta predložiti poročilo, v katerem sta zlasti ocenjeni kakovost in pomembnost statističnih podatkov. V poročilu mora biti analizirana tudi stroškovna učinkovitost sistema za zbiranje statističnih podatkov o iztovoru in poudarjene vse dobre prakse, ki bi jih bilo mogoče izmenjati za zmanjšanje obsega dela na nacionalni ravni ter zagotovitev uporabnejših in bolj kakovostnih podatkov.

Uredba se uporablja za države članice EU ter za Norveško, Islandijo in Lihtenštajn. Ker pa se nanaša na iztovor ulova morskih rib, so neobalne države izvzete iz obveznosti sporočanja podatkov.

To poročilo temelji na (i) poročilih o kakovosti v zvezi z iztovorom, ki so jih države članice poročevalke predložile Eurostatu za referenčno leto 2016, (ii) analizi skladnosti in (iii) podatkih o stroških, ki jih je zbral Eurostat.

Komisija je sprejela prejšnja ocenjevalna poročila v zvezi s statističnimi podatki o iztovoru, ki so bila v skladu s to uredbo predložena novembra 2010, aprila 2014 in maja 2016.

Ribiška statistika Eurostata poleg podrobnih statističnih podatkov o iztovoru vključuje tudi podrobne statistične podatke o ulovu, floti in akvakulturi. Druge službe Komisije, zlasti GD za pomorske zadeve in ribištvo (GD MARE), prav tako zbirajo veliko količino upravnih podatkov za upravljanje skupne ribiške politike. Statistični podatki, ki jih zbere Eurostat, ter upravni podatki, ki jih zbere GD MARE, se delno prekrivajo. Eurostat je začel izvajati oceno evropske ribiške statistike (ki zajema statistične podatke o ulovu, iztovoru in akvakulturi), ki se osredotoča na oceno (i) pomembnosti, (ii) uspešnosti, (iii) učinkovitosti, (iv) skladnosti, (v) statistične kakovosti in (vi) dodane vrednosti EU zbranih statističnih podatkov v okviru vseh podatkov, ki jih zberejo Komisija in druge mednarodne organizacije.

To poročilo zajema samo statistične podatke o iztovoru, ki jih je zbral Eurostat in so zajeti v Uredbi (ES) št. 1921/2006.

2. GLAVNE UGOTOVITVE

2.1 Točnost in popolnost

2.1.1 Točnost

Točnost pošiljanja podatkov se je v zadnjih letih izboljšala in večina držav članic pošlje podatke pravočasno. Za referenčno leto 2016 so bili pri podatkih polovice držav članic poročevalk potrebni nekateri popravki. Te spremembe so bile v večini primerov zagotovljene v sprejemljivem časovnem okviru.

Komisija (Eurostat) objavi podatke takoj, ko so potrjeni, vse številke pa so na voljo v javni podatkovni zbirki Eurostata en mesec po roku za pošiljanje. Po potrebi je mogoče podatke kadar koli revidirati.

2.1.2 Popolnost

Popolnost podatkov se je od leta 2015 izboljšala. Obvezne cene na enoto ribiških proizvodov, ki so v preteklosti povzročale težave, so zdaj večinoma vzpostavljene. Eurostat je ustrezna navodila za poročanje pojasnil na sestanku strokovne skupine za ribiško statistiko leta 2015.

Tudi popolnost podatkov se je izboljšala zaradi ukrepov, ki so jih sprejele nekatere države članice, da bi znatno razširile svoj obseg raziskovanja tipov plovil, tujih plovil in vrst. Samo tri države članice so navedle, da niso zbirale podatkov o iztovoru plovil, krajših od 10 metrov.